Dal a házi békéről
Csütörtökön, tetszik t'án tudni,
Új darab mén a színpadon.
Szabad lesz tán az új darabról
Egy és mást most elmondanom.
Hisz' a darab olyan szokatlan
Tárgyra, névre ─
A címét tán előre sejtik:.
─ Egzótikus ─ a »Házi béke«.

Úgy gondolom, az új darabban
A színész-férjek játszanak,
Hisz' ők tudják azt átérezni,
Mit szerepük az ajkra ad.
De hogy szerep nem fog kerülni
Női kézbe,
Természetes; nekik nem kedves
S egzótikus a házi béke.

A darabot, mint értesültem,
Nem nézhetik, csak asszonyok.
Sokat okulhatnak belőle
S hogy okuljanak, van ─ okok.
A költséget kivetik aztán
Minden férjre,
Feltéve, ha ─ mit bizton várunk ─
Használni fog a: »Házi béke«.

S még egyet. Ha a nézők közül
Megríkat egyet a darab,
Sírhat egész bátran, nyugodtan,
Hogy sírt, örök titok marad...
Így mondta ezt egy szép szinésznő
Jámbor férje ─
Náluk is csak szinpadon van meg
─ Mint annyi helyt ─ a házi béke!...
Versek